АҞӘА, мшаԥы 10 – Sputnik, Асмаҭ Ҵәыџьԥҳа. Аԥсуа Ҳәынҭқарратә Аҿар Ртеатр аспектакль "Қьалашьбеи" афестиваль "Кавказский меловой круг" аҟны иқәдыргылоит ҳәа Sputnik иазеиҭеиҳәеит атеатр анапхгаҩы Аслан Еныкь.
"Ҳара аҽазыҟаҵарақәа ҳарҿуижьҭеи акырҵуеит. Уахь ҳцара аламҭалазы Аԥсуа драматә театр аҿы ҳақәгылараны ҳаҟоуп", - ҳәа иҳәеит иара.
Енықь иажәаәқа рыла аспектакль атема Аԥсны инхо аԥсуаа реиԥш Кавказ ажәларқәа зегьы ирзааигәоуп, рҭоурых иаларсуп.
"Убри азоуп аспектакь Маиҟәаԥҟа агара заҳаӡбаз", - ҳәа иҳәоит атеатр анапхгаҩы.
Афестиваль "Кавказский меловой круг" мҩаԥысраны иҟоуп Маиҟәаԥ, мшаԥы 22 - 28 рзы. Иара раԥхьаӡа акәны имҩаԥысит 2005 шықәса рзы.
Афестиваль иахықәкы хадоуп амилаҭтә традициақәа реиқәырхареи реихаҳареи.